Andorras kvinnelandslag i fotball

Andorras kvinnelandslag i fotball representerer Andorra i internasjonal kvinnefotball. Landslaget spilte sin første kamp i 2014, en kamp de vant 1-0 over Gibraltar. De har pr 2020 ikke kvalifisert seg til noe EM eller VM i fotball, og pr august 2020 lå de på 155.-plass på FIFAs ranking, av totalt 159 lag.

Historie 
Andorras fotballforbund ble etablert i 1994, og Andorra ble medlem av FIFA i 1996, men en FIFA-kartlegging i 1997 viste at landet hadde cirka 37 aktive fotballspillere, hvorav alle var nybegynnere/amatører, og tre personer var ansatt i det nasjonale fotballforbundet. Forbundet ønsket imidlertid internasjonal deltakelse for å stimulere til vekst i kvinnefotball i Andorra. 

Kvinnelandslaget spilte to landskamper i 1998 og 1999, mot hhv. Brasil og Frankrike. I 2003 ble programmet The Goal Project lansert, i samarbeid med FIFA Financial Assistance Programme (FAP). Det ble etablert et senter i La Comella, for å forbedre ungdomsfotballen. 

Den 1. juli 2014 spilte Andorra sin første kvinnelandskamp, da de deltok i UEFA Development Tournament i Gibraltar. De slo der Gibraltar 1-0 i sin første kamp, og målscorer var Alba López. Dagen etter spilte de sin andre landskamp, i samme turnering, og tapte der 4-0 mot Luxembourg. De deltok i kvalifiseringen til EM i fotball for kvinner 2017, som var deres første offisielle kamper. I kvalifiseringen tapte de 3-5 for Malta, 0-8 for Færøyene og 0-7 for Georgia, og de ble dermed ikke kvalifisert for EM i 2017. 

Den 30. juni 2016 ble José Antonio Martín presentert som lagets nye trener, med Jonathan Gálvez som keepertrener. Martín overtok da etter Joan Carles Ruiz.

Resultater

EM i fotball 
 1984 - 2013: deltok ikke
 2017: ikke kvalifisert

VM i fotball 
 1991 - 2015: deltok ikke
 2019: ikke kvalifisert

Landslagstrenere 
 Joan Carles Ruiz (2014 - 2016)
 José Antonio Martín (2016 – i dag)

Se også 
 Andorras herrelandslag i fotball

Referanser

Eksterne lenker 
  på Andorras Fotballforbund

Kvinnelandslag i fotball
Fotball i Andorra
Andorranske landslag